ཡང་ཁྱད་དུ་ད་ལོར་གཡུང་དྲུང་བོན་མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་མཉམ་འབྲེལ་སྟེང་ནས་༼ཀྲུང་ཧྭའི་བཀའ་བསྟན་ཆེན་མོ་ལས་གཡུང་དྲུང་བོན་གྱི་བཀའ་འགྱུར་ཆེན་མོ་༽དཔར་གཞི་གཅིག་གྱུར་བཟོ་རྒྱུའི་ཐད་ལ་ད་ལྟ་རང་གཞན་གཉིས་ཀྱི་སྟེང་ནས་ལས་འགན་བསྒྲུབས་དང་སྒྲུབ་བཞིན་པ་དེ་ནི་བོད་མི་རིགས་ཀྱི་རིག་གཞུང་རྐང་འཛིན་གྱི་བྱ་བ་རླབས་ཆེན་ཞིག་ཏུ་ཆགས་ཡོད་སྟབས།ཕན་ཚུན་བསམ་བློ་བརྗེ་རེས་དང་སྤྱི་ཕན་ལས་དོན་གྱི་ཁ་ཕྱོགས་གཅིག་ཏུ་བཟུང་སྟེ་མཉམ་འབྲེལ་ངང་ནས་ལས་དོན་གང་ལེགས་བསྒྲུབ་རྒྱུ་ནི་ཁ་ཚ་དགོས་གཏུགས་ཀྱི་གནས་སུ་གྱུར་ཡོད།ད་དུང་མུ་ནས་མུ་རུ་མཐུད་དེ་མ་འོངས་པར་སི་ཁྲོན་མི་རིགས་དཔེ་སྐྲུན་ཁང་གིས་བོད་རང་གི་ཐུན་མོངས་མ་ཡིན་པའི་རིག་གཞུང་ཐད་ལ་ཞབས་ཞུ་སྔ་ལས་ལྷག་པའི་མཛད་བཟང་སྐྱོང་རོགས་ཞུ་རྒྱུ་དང་།དེར་མ་ཟད་གཡུང་དྲུང་བོན་མཉམ་འབྲེལ་ལྷན་ཚོགས་ཀྱི་ལས་དོན་རྣམས་སྔ་ལས་ཡར་རྒྱས་ཡོང་བ།གཡུང་དྲུང་བོན་མཉམ་འབྲེལ་ལྷན་ཚོགས་དང་སི་ཁྲོན་མི་རིགས་དཔེ་སྐྲུན་ཁང་གཉིས་མཉམ་འབྲེལ་ངང་ནས་བོད་མི་རིགས་སྤྱི་ལ་གཞོག་འདེགས་སྔར་ལས་ལྷག་པར་གནང་རྒྱུའི་རེ་བ་ཆེ་ལ།བོན་གྱི་ཐ་སྙད་རྒྱ་ཡིག་ཐོག་ཕབ་བསྒྱུར་གཏན་འབེབས་གྲོས་ཚོགས་ཀྱི་ལས་དོན་མུ་མཐུད་ནས་རྒྱུན་སྐྱོང་གནང་སྟེ་བོད་ཀྱི་རིག་གནས་འདི་ཉིད་རྒྱ་ཡུལ་སོགས་འཛམ་གླིང་ཡུལ་ཕྱོགས་ཀུན་དུ་སྤེལ་བའི་ཐབས་ཇུས་གང་ལེགས་བཏོན་རྒྱུའི་འབད་བརྩོན་ཞུས་ཏེ་རྗེས་ཕྱོགས་ཡིག་བསྒྱུར་གྱི་ལས་དོན་འགྲུབ་པ་རྣམས་སླར་ཡང་སི་ཁྲོན་མི་རིགས་དཔེ་སྐྲུན་ཁང་ནས་པར་དུ་བསྐྲུན་རྒྱུའི་རེ་སྒུག་ངང་དུ་གནས་ཡོད།